**„Topo Grupė” stiprina vadovų komandą**

**UAB „Topo grupė“, kuriai priklauso didžiausias namų elektronikos prekybos tinklas Lietuvoje „Topo centras“, stiprina aukščiausio lygio vadovų komandą. Nuo šių metų sausio mėn. 31 d. generalinio direktoriaus pareigas pradeda eiti Gailė Rusteikaitė-Vištejūnė. Donatas Zalobaitis tęsia darbus įmonių grupėje ir eis vykdomojo direktoriaus pareigas.**

„Gailės prisijungimas prie įmonių grupės vadovų komandos yra strateginis šeimos sprendimas. Šeimos konstitucijos pagrindu Gailė įmonių grupės veikloje bei valdyme aktyviai dalyvauja jau daugelį metų, užaugo kartu su įmonių grupės verslais, dalyvavo juos kuriant bei vystant. Gailės veržlumas, sukaupta įvairialypė patirtis bei dėmesys technologinėms inovacijoms sustiprins „Topo centro“ pozicijas konkurencinėje aplinkoje. Konkurencijos tarnybai suteikus leidimą prisijungti „GR Retail Lithuania“ franšizę prie „Topo grupės“, džiaugiuosi, kad ir Gailė įsilieja į aktyvų „Topo Grupės“ valdymą. Taip pat esu dėkingas Donatui už jo indėlį ir lyderystę valdant organizaciją“, – sako „Topo grupės“ įkūrėjas ir akcininkas Aurelijus Rusteika.

Gailė Rusteikaitė-Vištejūnė šeimos versle dalyvauja jau 20 metų. Paskutinius šešerius metus ėjo franšizės „GR Retail Lithuania“ rinkodaros direktoriaus pareigas bei yra vienvaldė įmonės akcininkė. „GR Retail Lithuania“ pagal franšizės sutartį su „Topo Grupe“ valdė „Topo centro“ parduotuvę Vilniaus prekybos centre „Akropolis“. Ankstesnė Gailės patirtis apima elektroninės komercijos bei nekilnojamo turto projektų valdymą ir vystymą.

Pasak G. Rusteikaitės-Vištejūnės, nuoseklus dėmesys technologiniam progresui bei inovacijoms yra būtinas kuriant pažangų ir konkurencingą verslą. „Mano tikslas – kurti ir auginti tvarų verslą, kuris atspindi mūsų šeimos požiūrį į klientus, darbuotojus ir partnerius. Norime kurti daugiau vertės klientams, veikti efektyviau, tobulinti įmonės valdymą. Tikiu, kad mano ir Donato tandemas padės mums pasiekti šių tikslų“, – sako „Topo centro“ generalinė direktorė Gailė Rusteikaitė-Vištejūnė.

*„Topo centras“ yra didžiausias namų elektronikos prekybos tinklas Lietuvoje, valdantis 30 parduotuvių, 23 šalies miestuose.  Nuo 2010-ųjų metu įmonė yra „Euronics“ grupės  – didžiausio prekybinio aljanso EMEA regione narys ir atstovas Lietuvoje.*